
САОПШТЕЊЕ ЗА ЈАВНОСТ


Републичка управа за игре на срећу уништила је данас 96 предмета кориштених за илегално приређивање игара на срећу, чиме наставља интензивне активности на сузбијању сиве зоне у области игара на срећу у Републици Српској.

У данашњој акцији уништено је осам аутомата за игре на срећу, 60 самоуслужних терминала, шест видео лутријских терминала, као и 22 комада рачунарске опреме који су на основу правоснажних судских одлука трајно одузети и предати Републичкој управи за игре на срећу на уништавање.

Наведени илегални предмети уништени су механичким ломљењем на регионалној депонији ЈП „ДЕП-ОТ“ Бања Лука.  

Вршилац дужности директора Републичке управе за игре на срећу Драженко Вељановски истакао је да и данашњом акцијом Републичка управа за игре на срећу потврђује интензивну борбу у спречавању функционисања илегалног тржишта игара на срећу у Републици Српској, те тиме спречава штетне посљедице по Буџет Републике Српске.

Он је додао да Републичка управа за игре на срећу наставља са инспекцијским надзором у утврђивању законитости пословања приређивача игара на срећу у Републици Српској, те их је позвао да своје пословање ускладе са законским прописима и тиме избјегну санкције.

Такође је подсјетио приређиваче игара на срећу на прописане обавезе одговорног приређивања игара на срећу, а посебно које се односе на спречавање учешћа малољетника у играма на срећу, као и особа овисних о коцкању.

Посебан позив упућен је и грађанима Републике Српске да, уколико имају сазнања о учешћу малољетних лица у играма на срећу да о томе обавијесте Републичку управу за игре на срећу, како би наши инспектори правовремено предузели мјере из своје надлежности.

Вршилац дужности директора Републичке управе за игре на срећу Драженко Вељановски, такође је рекао да је захваљујући, између осталог и појачаним инспекцијским контролама од стране Републичке управе за игре на срећу евидентно повећање дисциплине у поштовању законских обавеза од стране приређивача, што се несумњиво одражава и на раст буџетских прихода.






„Републичка управа за игре на срећу константно биљежи раст прихода по основу накнада за приређивање игара на срећу, што представља највећи резултат у спречавању сиве зоне, те у стварању услова легалним приређивачима игара на срећу за лојалну конкуренцију у пословању. Закључно са августом ове године, приход од накнада за приређивање игара на срећу, наградних и забавних игара и пореза на добитак износио је 109.132.895 KM, што је за 5,87% више у односу на исти период прошле године. Вјерујемо да ће се тренд раста прихода по том основу наставити и до краја године, те да ће Републичка управа за игре на срећу у 2025. години забиљежити највећи приход по основу накнада за приређивање игара на срећу у Републици Српској“, закључио је Вељановски.




Републичка управа за игре на срећу 

